ใครดันหุ้น HPTลูบคมตลาดทุน
วันนี้ขอกลับมาเขียนเรื่องหุ้นปั่นอีกซักหน่อย
9 ก.ค. 2558

ธนะชัย ณ นคร
 
วันนี้ขอกลับมาเขียนเรื่องหุ้นปั่นอีกซักหน่อย
เพราะตัวหุ้นอย่างบริษัท โฮม พอตเทอรี่ จำกัด (มหาชน) หรือ HPT มันวิ่งกวนใจ เย้ยตลาดหลักทรัพย์ฯ เย้ย สำนักงาน ก.ล.ต.เสียจริงๆ
หากมีปุจฉาออกมาว่า มีนักลงทุนคนไหนเชื่อไหมว่าหุ้น HPT ขึ้นมาโดยธรรมชาติ
หรือราคาหุ้นที่ขึ้นมานั้น เป็นไปตามพื้นฐาน เป็นหุ้นที่ยอดมากเลยจอร์จ แล้วก็ บลาๆๆๆๆ
เข้าใจว่าไม่มีใครคิดแบบนั้น
ฉะนั้น มันต้องมี “ไอ้โม่ง” อยู่เบื้องหลังในการลากราคาหุ้นตัวนี้อย่างแน่นอนใช่ไหม
คำตอบคือ “ใช่”
“เจ๊…” หากเขียนแบบนี้ ก็เข้าใจได้ว่า เธอจะต้องเป็นผู้หญิงแน่ๆ เลย
แต่จริงๆ แล้วไม่ใช่หรอก เขาเป็น “ผู้ชาย” ต่างหาก
ว่ากันว่า เขาคนนี้แหละอยู่เบื้องหลังในการแสดงอิทธิฤทธิ์ปาฏิหาริย์ให้บังเกิดกับหุ้น HPT นับจากวันแรกที่หุ้นตัวนี้เข้าเทรดเมื่อวันที่ 29 มิ.ย.ที่ผ่านมา หรือผ่านมาถึงวันนี้แล้วก็ราวๆ 8-9 วัน
ย้อนกลับไปยังตอนขายไอพีโอหุ้น HPT
หุ้นตัวนี้มีที่ปรึกษาทางการเงิน คือ บริษัท แอสเซท โปร แมเนจเม้นท์ จำกัด หรือ APM ครับ
แล้วก็มี บล.แอพเพิล เวลธ์ จำกัด (มหาชน) ผู้ร่วมจัดจำหน่ายและรับประกันการจำหน่าย
หุ้นไอพีโอที่เสนอขายมีจำนวน 120 ล้านหุ้น ราคาหุ้นละ 1 บาท หากใครเป็นนักสร้างราคาหุ้น ก็อาจถึงตาลุกเลยล่ะ เพราะหากจะให้มันวิ่งๆๆๆ ขึ้นมา ก็ใช้เงินไม่เท่าไหร่เอง
เอาจำนวนหุ้น มาคำนวณกับราคาหุ้น (ไอพีโอ) ผลออกมา ไม่ได้หนัก หรือต้องใช้เงินมากอะไรเท่าไหร่
ทว่าก็ดูเหมือนที่ปรึกษาทางการเงินจะมองเห็นปัญหา
เลยจัดให้มีระบบการจัดสรรหุ้น รวมถึงการขายหุ้นไอพีโอ ให้กระจายๆ ออกไป มันจะได้ไม่ไปกระจุกตัวอยู่กับคนใด หรือกลุ่มบุคคลใดกลุ่มหนึ่ง
แต่ก็เหมือนบุคคลนี้ คนกลุ่มนี้วางแผนไว้แล้ว
จึงเข้าไปเก็บหุ้นในกระดานตั้งแต่วันแรก ให้เข้ามาอยู่ในมือเยอะๆ ส่งคำสั่งไปยังโบรกฯ แห่งหนึ่งที่มีออฟฟิศอยู่แถวๆ ถนนวิทยุ
ผลก็เลยออกมาอย่างที่เห็น ราคาหุ้นวิ่งเกินพื้นฐานไปแล้ว ค่าพี/อี พุ่ง 130 เท่า และเป็นที่แน่นอนว่าจะได้รับสิทธิ์ติดแคชบาลานซ์ประจำอาทิตย์นี้แน่นอน                 และแม้วานนี้ ราคาหุ้น HPT ปิดตลาดปรับลง 5%
แต่ดูๆ แล้ว ก็ไม่น่ารอดครับ
นอกจากกลุ่มก๊วนนี้แล้วที่เข้ามาเสกคาถาราคาหุ้น HPT ก็ยังมีข่าวว่า ยังมีกลุ่มนักลงทุนขนาดที่ไม่ใหญ่มาก เข้ามาร่วมวงด้วยสนุกสนาน
ปกติแล้ว การสร้างราคาหุ้น กลุ่มผู้สร้างราคาจะส่งซิกไปยังเจ้าของบริษัทด้วย
และบอกให้เจ้าของบริษัททำเป็นไม่รู้ไม่ชี้ หรืออย่าขายออกมา หรือไม่ก็ให้ “นอมินิ” ถือหุ้นไอพีโอแทนเจ้าของบริษัทเป็นคนขายออกมา
หรือสรุปง่ายๆ ต้องรู้กันนั่นแหละ
แต่กรณีของ HPT เจ้าของไม่รู้เรื่องด้วยหรอก
HPT นั้น เป็นหุ้นจดทะเบียนใน mai
ก่อนหน้านี้ สำนักงาน ก.ล.ต.เขามีโครงการ “หุ้นใหม่ ความภูมิใจของจังหวัด”
และเมื่อมีการเปลี่ยนแปลงผู้บริหารระดับสูง ก็มีข่าวออกมาว่า ก.ล.ต.ชักไม่ค่อยปลื้มกับโครงการนี้ซะแล้ว และไม่ชอบ mai อะไรนั่นแหละ
ยิ่งพอมามีกรณีหุ้น HPT ถูกสร้างราคา และอยู่ใน mai ด้วย
มันก็เลยไปกันใหญ่นะสิ กลายเป็นจุดประเด็นเลย
ขณะที่คนอยู่เบื้องหลังดันราคาหุ้น HPT ก็ถูก ก.ล.ต.เพ่งเล็งมาก่อนหน้านี้แล้วด้วย หาหนทางที่จะเช็กบิลอยู่ แต่ยังมี “คนใน” ป้องๆ ไว้อยู่
อ้อ! เรื่องทั้งหมดนี้ จริงไม่จริงก็ไม่รู้สินะ
 
 
 
 